Maatietopalvelu

Kyselyvastaus

**Asiakirjan tunnus:** KT930

**Päivämäärä**: 22.11.2024

**Julkisuus:** Julkinen

**Somalia / Somalian passin hankinta Somaliasta ja ulkomailta**

**Somalia / Obtaining a Somali passport from Somalia and abroad**

Kysymykset

1. Miten Suomessa asuva Somalian kansalainen saa hankittua ensimmäisen Somalian passin ja siihen mahdollisesti vaadittavat lähdeasiakirjat?

- Missä edustustoissa Somalian passeja myönnetään?
- Millainen hakuprosessi on henkilöille, joilla ei ole koskaan aiemmin ollut passia tai muitakaan henkilöllisyysasiakirjoja? Miten Suomessa syntyneelle lapselle voidaan hakea Somalian passia?
- Onko prosessissa eroa, jos hankkii uutta passia vanhentuneen/kadonneen tilalle?
- Mihin passiin tulevat henkilötiedot käytännössä perustuvat?
- Onko joitakin ryhmiä, joilla voi olla vaikeuksia passin hankinnassa? Onko esimerkiksi turvaverkottomilla naisilla samanlainen mahdollisuus hankkia itselleen ja lapsilleen henkilöllisyysasiakirjoja ilman lapsen isän apua/läsnäoloa?
- Myönnetäänkö ulkomailta passia haettaessa myös muita henkilöllisyysasiakirjoja (syntymätodistukset, henkilökortit)?
- Voiko Somalian passin hankinta vaatia joissakin tapauksissa matkustamista Somaliaan?
- Kuinka kauan passin hakuprosessi kestää?
- Jos Somalian passia ei myönnetä, annetaanko siitä kirjallinen päätös? Voiko hakijalta odottaa asiakirjanäyttöä yrityksestä hankkia Somalian passi (esim. ilmoitus hakemuksen vastaanottamisesta / vireilläolosta tms.)

2. Miten Somalian passia haetaan Somaliasta?
- Millainen prosessi ensimmäisen passin haku on Somaliasta?
- Onko prosessissa eroa, jos hankkii uutta passia vanhentuneen/kadonneen tilalle?
- Onko eri alueiden asukkailla samanlainen mahdollisuus hakea ja saada Somalian passi? Onko prosessissa eroja?
- Mihin passiin tulevat henkilötiedot käytännössä perustuvat?
- Onko joitakin ryhmiä, joilla voi olla vaikeuksia passin hankinnassa? Onko esimerkiksi turvaverkottomilla naisilla samanlainen mahdollisuus hankkia itselleen ja lapsilleen henkilöllisyysasiakirjoja ilman lapsen isän apua/läsnäoloa?
- Myönnetäänkö passin hakuprosessin yhteydessä myös muita henkilöllisyysasiakirjoja?
- Kuinka kauan prosessi kestää?
- Saako henkilö passin hakuprosessista jonkun kirjallisen asiakirjanäytön? (Todistus vireilläolosta, kielteinen päätös tms.)

3. Kun Somalian passia on kerran haettu ja saatu tietyillä henkilötiedoilla, onko henkilön mahdollista korjata henkilötietojaan uuteen passiin? Millainen prosessi uuden passin haku toisilla henkilötiedoilla olisi?

Questions

1. How can a Somali citizen living in Finland obtain his/her first Somali passport and any required supporting documents?
- Which embassies issue Somali passports?
- What is the application process like for people who have never held a passport or other identity documents before? What is the Somali passport application process like for a child born in Finland?
- Is there a difference in the process if you are applying for a new passport to replace an expired/lost one?
- What is the basis in practice for the personal data contained in the passport?
- Are there some groups that may have difficulties in obtaining a passport? For example, do women without a safety net have the same opportunity to obtain identity documents for themselves and their children without the help/attendance of the child's father?
- Are other identity documents (birth certificates, identity cards) issued simultaneously when applying for a passport abroad?
- Does obtaining a Somali passport in some cases require travel to Somalia?
- How long does the passport application process take?
- If a Somali passport is not granted, will a written decision be issued? Can the applicant be expected to provide documentary evidence of an attempt to obtain a Somali passport (e.g. notification of receipt/pending application, etc.)?

2. What is the process to obtain a Somali passport in Somalia?
- What is the process for applying for a first passport from Somalia?
- Is there a difference in the process if you are applying for a new passport to replace an expired/lost one?
- Do people from different regions have the same opportunity to apply for and obtain a Somali passport? Are there differences in the process?
- What is the basis in practice for the personal data contained in the passport?
- Are there some groups that may have difficulties in obtaining a passport? For example, do women without a safety net have the same opportunity to obtain identity documents for themselves and their children without the help/attendance of the child's father?
- Are other identity documents also issued during the passport application process?
- How long will the process take?
- Does the person receive any written documentary evidence of the passport application process? (certificate of pendency, negative decision, etc.)

3. Once a Somali passport has been applied for and issued with certain personal details, is it possible for a person to correct their personal details on a new passport? What would be the process of applying for a new passport with different personal details?

Tämä vastaus käsittelee Somalian liittovaltion passin hankkimisprosessia, siihen liittyviä käytänteitä ja myöntämisen edellytyksiä. Vastauksessa ei käsitellä vastaavia Somalimaan passin hankkimiseen liittyviä teemoja.

# Miten Suomessa asuva Somalian kansalainen saa hankittua ensimmäisen Somalian passin ja siihen mahdollisesti vaadittavat lähdeasiakirjat

## Missä edustustoissa Somalian passeja myönnetään?

Norjan ID-keskuksen keräämien ja marraskuussa 2023 päivittämien tietojen mukaan Somalian kansalaisten passihakemusten käsittelystä ja passien myöntämisestä vastaa Somalian sisäisen turvallisuuden ministeriön alainen Maahanmuutto- ja kansalaisuusvirasto (Somali Immigration and Naturalization Directorate, IND[[1]](#footnote-1)). Tämä koskee myös Somalian ulkomaanedustustoissa myönnettäviä passeja.[[2]](#footnote-2)

Somaliviranomaisten mukaan passihakemusten käsittelyprosessi on standardisoitu ja sisältää identtiset toimintaperiaatteet riippumatta siitä, missä passihakemus on jätetty.[[3]](#footnote-3) Prosessi on yleisesti ottaen sama riippumatta siitä, missä Somaliassa sijaitsevissa passitoimistoissa (application centres) tai ulkomailla sijaitsevissa edustoissa hakemus on pantu vireille.[[4]](#footnote-4) Kaikki ulkomailla ja kotimaassa jätetyt passihakemukset lähetetään Mogadishussa Aden Adden lentokentän läheisyydessä sijaitsevaan Maahanmuutto- ja kansalaisuusvirasto IND:n päätoimipaikkaan, missä passin myöntämiseen liittyvät asiakirjat tarkistetaan ja hyväksytään. Päätoimipaikassa tapahtuu myös passin myöntäminen ja asiakirjan painaminen.[[5]](#footnote-5)

Norjan ID-keskuksen mukaan Somalian passeja oli vuonna 2022 mahdollista hakea ja saada 30:sta eri puolilla maailmaa sijaitsevasta asiaan valtuutetusta Somalian ulkomaanedustustosta.[[6]](#footnote-6) Euroopassa ja sen lähialueilla passeja ovat myöntäneet Ankaran, Berliinin, Brysselin, Geneven, Moskovan, Pariisin ja Rooman edustustot. Vuoden 2022 aikana maan ulkomaan edustustot myönsivät yhteensä yli 37 042 passia. Näistä 36 789 oli tavallisia passeja (alaikäisille myönnettyjen passien osuus oli 4 700), virkapasseja 24 ja diplomaattipasseja 229. Kyseiset edustustot myönsivät vuoden 2022 aikana yhteensä 8 634 tavallista passia. Lähialueiden edustustoista eniten passeja myönnettiin Somalian Ankaran edustustossa (3 665 myönnettyä passia).[[7]](#footnote-7)

Somalian edustustojen palvelut eivät ole rajoitettuja koskemaan vain kyseisten valtioiden alueilla oleskelevia Somalian kansalaisia, vaan maan kansalaiset voivat hyödyntää mitä tahansa maan edustustoa oleskeluvaltiostaan riippumatta. Euroopassa oleskelevat somalialaiset voivat itse valita, missä passihakemusten vastaanottamiseen valtuutetussa edustustossa asioivat ja jättävät oman hakemuksensa.[[8]](#footnote-8)

Edustustosta voi varata ajan etukäteen passihakemuksen jättämiseksi. Näin voi toimia esimerkiksi hakemuksen jättämiseksi Somalian Brysselin edustustossa.[[9]](#footnote-9) Myös Somalian Berliinin edustustosta voi vastaavalla tavalla varata asiointiajan etukäteen. Se ei kuitenkaan ole välttämätöntä.[[10]](#footnote-10) Sen sijaan Somalian Pariisin edustusto edellyttää etukäteen tehdyn aikavarauksen edustustossa asioimiseksi. Passihakemuksia otetaan kuitenkin vastaan myös ilman ajan varaamista silloin, kun hakija on matkustanut kaukaa.[[11]](#footnote-11)

Edustustojen yhteystiedot löytyvät internetistä. Esimerkiksi Somalian Belgian edustuston tarkat yhteystiedot löytyvät osoitteesta <https://www.somali-embassy.be/>.[[12]](#footnote-12)

## Millainen hakuprosessi on henkilöille, joilla ei ole koskaan aiemmin ollut passia tai muitakaan henkilöllisyysasiakirjoja? Miten Suomessa syntyneelle lapselle voidaan hakea Somalian passia?

Käytettävissä olevien lähteiden mukaan nykyiset Somalian passihakemusten käsittelyä koskevat menettelytavat ovat olleet käytössä 1.1.2014 lähtien.[[13]](#footnote-13) Edustustoihin jätettyjen hakemusten käsittelyprosessi ei poikkea yleisiltä periaatteiltaan Somaliassa jätettyjen passihakemusten käsittelystä.[[14]](#footnote-14) Passin hakemiseen ja myöntämiseen liittyvä prosessi on standardisoitu ja riippumaton siitä, missä hakemus on jätetty.[[15]](#footnote-15)

Somalian Maahanmuutto- ja kansalaisuusviraston internetsivustoilla on yleiset ohjeet, miten Somalian passia haetaan ja mitä prosessi edellyttää. Ohjeiden mukaan:

* hakijan tulee jättää passin hakemiseksi muodollinen, hyvin kirjoitettu ja allekirjoitettu kirjallinen pyyntö, missä tulee ilmoittaa selvästi aikomus saada uusi passi;
* hakemukseen tarvitaan kaksi korkealaatuista passivalokuvaa;
* hakemukseen tulee liittää syntymätodistus (Birth Certificate), jonka maan ulkopuolella asuvat voivat saada edustustosta tai konsulaatista. Syntymätodistuksesta ilmenee hakijan henkilöllisyys ja syntymäaika;[[16]](#footnote-16)
* ote rikosrekisteristä (Certificate of Non-Criminal Record).[[17]](#footnote-17) Ulkomailla oleskelevat voivat saada sitä vastaavan dokumentin edustustosta.[[18]](#footnote-18) Kotimaassa passihakemuksen jättävät saavat otteen Somalian rikospoliisilta (Criminal Investigation Department). Sen avulla varmistetaan, ettei hakijalla ole rikollista taustaa;
* jokainen passihakija haastatellaan. Sen yhteydessä hakijan henkilötiedot varmistetaan ja käydään läpi hakemusprosessissa esillä oleva asiakirjat;
* passihakemusta jätettäessä hakijan tulee esittää kuitti maksetusta passimaksusta.[[19]](#footnote-19)

Passihakemus jätetään passihakemusten vastaanottoon valtuutetuissa Somalian ulkomaanedustoissa Maahanmuutto- ja kansalaisuusviraston kouluttamalle ja paikalle lähettämälle virkailijalle.[[20]](#footnote-20) Vain hänellä on oikeus käsitellä passihakemuksia, niihin sisältyviä biometrisiä tunnisteita ja rekisteröidä hakemukset kansalliseen passitietokantaan (Passport Database).[[21]](#footnote-21)

Passihakemus täytyy jättää henkilökohtaisesti edustustossa.[[22]](#footnote-22) Tämä koskee myös lapsia, sillä hakemuksen jättämisen yhteydessä lapsesta otetaan passia varten valokuva.[[23]](#footnote-23) Lapsen[[24]](#footnote-24) passihakemuksen jättämiseksi molempien vanhempien läsnäolo edustustossa ei ole välttämätön. Myöskään poissaolevan vanhemman suostumusta osoittava todistus lapsen passihakemuksen jättämiselle ei ole välttämätön.[[25]](#footnote-25) Passihakemusta jätettäessä parasta olisi, jos paikalla olisi lapsen isä, koska Somalian klaanijärjestelmä on patriarkaalinen ja lapsi kuuluu aina samaan klaaniin isänsä kanssa.[[26]](#footnote-26) Tästä huolimatta äiti voi kuitenkin yksin ja ilman isän kirjallisen suostumuksen esittämistä hakea lapselle passia.[[27]](#footnote-27)

Norjan maatietopalvelu Landinfon vuonna 2019 Berliinin edustuston passinmyöntämiskäytäntöä koskevan selvityksen mukaan lapsen mahdollisuus tehdä passihakemus jonkun muun sukulaisen kuin omien vanhempien kanssa riippuu lapsen ja sukulaisen suhteen läheisyydestä. Landinfon haastattelema Somalian Berliinin edustuston virkailija ei ollut varma siitä, voiko lapsi jättää hakemuksen edustustossa yksin ilman vanhempiaan tai muuta sukulaista. Virkailijan mukaan tärkeintä on kuitenkin saada selville alaikäisen hakijan klaanitausta, jotta hänet voidaan paikantaa ja tunnistaa klaanijärjestelmässä.[[28]](#footnote-28) Ruotsin maatietopalvelu Lifoksen Somalian Nairobin edustustossa tekemän selvityksen mukaan lapsi voi hakea passia muiden sukulaisten avulla, mutta hakemusta varten tarvitaan vahvistus siitä, miten lapsen vanhemmat suhtautuvat asiaan. Jos lapsen vanhemmat ovat kuolleet, passihakemusta varten tarvitaan kuolintodistus. Jos vanhempien kuolema on tapahtunut Somaliassa, on asiasta saatava maan ulkoministeriön vahvistus. Sen saaminen on suhteellisen nopeaa ja kestää yleensä päivän. Lapsen ollessa orpo voivat lapsen sijaisvanhemmat – yleensä tällaisessa roolissa toimivat tädit, sedät, enot tai muut sukulaiset – hakea lapselle passia. Sijaisvanhemmat haastatellaan edustustossa sen varmistamiseksi, että lapsella ei ole vanhempia. Myös sosiaaliviranomaiset voivat hakea edustustossa lapsen kanssa hänelle passia. Viranomaisilla on lapsia koskevia asiakirjoja, joiden sisältöä edustusto voi tarkistaa lapsen perheenjäsenen kanssa.[[29]](#footnote-29)

Passihakemuksen jättämisen yhteydessä kaikki hakijat haastatellaan edustustossa Maahanmuutto- ja kansalaisuusviraston virkailijan toimesta.[[30]](#footnote-30) Lifoksen haastatteleman Somalian Brysselin edustuston virkailijan mukaan haastattelun yhteydessä kysytään mm. miksi hakija tarvitsee Somalian passin. Hakemuksen syy pitää perustella, sillä edustuston mukaan lännessä asuvat somalialaiset harvoin hakevat kansallista passia, toisin kuin Aasiassa ja Afrikassa asuvat somalialaiset, so. on mahdollista, että hakija on Belgian kansalainen.[[31]](#footnote-31)

Hakijan haastatteluun osallistuu myös edustustoihin sijoitettu Somalian tiedustelupalvelu NISA:n työntekijä[[32]](#footnote-32) tai sen valtuuttama virkailija[[33]](#footnote-33). Haastattelun tavoitteena on varmistaa hakijan henkilöllisyys ja että hakijan hakemuksessaan ilmoittamat tiedot pitävät paikkansa.[[34]](#footnote-34) Lifoksen haastatteleman Somalian Brysselin edustuston virkailijan mukaan haastattelussa varmistetaan, että hakija on täydellä varmuudella Somalian kansalainen.[[35]](#footnote-35) Selvyyden saamiseen pyritään kiinnittämällä haastattelun yhteydessä huomiota hakijan kielitaitoon ja murteeseen, omaa klaania ja paikallisia olosuhteita, kulttuuria ja arkielämää koskevaan tietämykseen sekä hakemuksessa mukana olevien liitteiden tietoihin.[[36]](#footnote-36) Hakijan omaa klaania koskevat tiedustelut voivat sisältää kysymyksiä koskien klaanin tunnettuja henkilöitä, kuten johtohahmoja, klaaninvanhimpia tai parlamenttiedustajia. Tarvittaessa virkailijat voivat olla yhteydessä kyseisiin henkilöön ja pyytää heitä varmistamaan hakijan henkilöllisyys.[[37]](#footnote-37) Norjan maatietopalvelu Landinfon Somalian Berliinin edustustosta saamien tietojen mukaan passihakemusta ei oteta edustustossa vastaan, mikäli hakijan antamiin tietoihin ja identiteettiin sisältyy epävarmuutta, eikä hän ”läpäise” haastattelua. Edustusto ei kuitenkaan kyennyt antamaan tietoja siitä, kuinka paljon tällaisia tapauksia esiintyy.[[38]](#footnote-38)

Passihakemuksen jättämisen yhteydessä hakijoiden tulee täyttää ja allekirjoittaa varsinainen hakemus- ja henkilötietokaavake.[[39]](#footnote-39) Hakemuksesta[[40]](#footnote-40) repäisty alaosa toimii hakijan kuittina ja hakijan vahvistuksena siitä, että kaikki hakemuksessa toimitetut tiedot ovat oikein.[[41]](#footnote-41)

Tiedot muista passihakemuksen yhteydessä tarvittavista liiteasiakirjoista ovat jossain määrin toisistaan poikkeavia. Norjan ID-keskuksen tietojen mukaan Somalian Pariisin edustusto esimerkiksi edellyttää hakemuksen jättämisen yhteydessä todistusta oleskelusta Euroopassa – riippumatta siitä onko oleskelu laillista vai ei.[[42]](#footnote-42) Vastaavaa dokumenttia edellytetään myös Somalian Brysselin edustustossa.[[43]](#footnote-43) Ruotsin maatietopalvelu Lifoksen huhtikuussa 2019 julkaiseman selvityksen mukaan Brysselin edustusto edellyttää hakijan asuinvaltion myöntämän oleskeluvan tai muun asiakirjan esittämistä hakemuksen yhteydessä. Lisäksi hakijan on tuotava mukanaan henkilöllisyyden vahvistavia asiakirjoja.[[44]](#footnote-44) Norjan maatietopalvelu Landinfon lokakuussa 2019 julkaiseman selvityksen mukaan Somalian Berliinin edustusto ei edellytä hakijalta asiakirjaa, josta kävisi ilmi hänen oleskeluasemansa Norjassa ja hänen siellä viranomaisille ilmoittamansa henkilöllisyys. Landinfon Somalian Berliinin edustustosta saamien tietojen mukaan passin hakeminen ei edellytä hakijalta mitään asiakirjoja, mutta hakijoita kuitenkin kehotetaan esittämään kaikki hallussaan olevat henkilöllisyyden vahvistavat asiakirjat. Asiakirjat voivat olla ”mitä tahansa”.[[45]](#footnote-45)

Passihakemukseen tulee liittää hakijan syntymätodistus.[[46]](#footnote-46) Somaliassa ei ole kaikki kansalaiset kattavaa väestötietojärjestelmää tai -rekisteriä, eikä syntymätodistuksia käytännössä juurikaan ole.[[47]](#footnote-47) Vain harvalla Somalian passia hakevalla henkilöllä on sellainen hallussaan etukäteen.[[48]](#footnote-48) Ne, joilla ei ole syntymätodistusta, saavat sen edustustosta.[[49]](#footnote-49) Somalian viranomaiset myöntävät kyseisen dokumentin tarvittaessa ja automaattisesti passin hakuprosessin yhteydessä.[[50]](#footnote-50) Tämän seurauksena kaikilla Somalian passin 1.1.2014 jälkeen saaneilla on myös syntymätodistus.[[51]](#footnote-51)

Landinfon Somalian Brysselissä sijaitsevasta edustustosta saamien tietojen mukaan syntymätodistus passin hakemisen yhteydessä ei kuitenkaan ole välttämätön, koska hakijoille voidaan myöntää edustustossa haastattelussa vahvistetun henkilöllisyyden ja kansalaisuuden perusteella kansalaisuustodistus (Declaration of Nationality).[[52]](#footnote-52) Somalian Pariisin edustusto myöntää hakijalle kansalaisuustodistuksen (Certificate of Nationality) kaikkien edustuston antamien dokumenttien yhteydessä.[[53]](#footnote-53)

Passia varten kaikista hakijoista otetaan sormenjäljet (molemmista peukaloista), passikuva ja allekirjoitus.[[54]](#footnote-54) Alle 15-vuotiaista lapsista otetaan vain valokuva.[[55]](#footnote-55) Landinfon mukaan jotkut edustustot edellyttävät, että hakija toimittaa hakemuksen yhteydessä kaksi passivalokuvaa, jotka kiinnitetään paperiseen hakemukseen.[[56]](#footnote-56) Kuten edellä mainittiin, myös Somalian Maahanmuutto- ja kansalaisuusvirasto edellyttää hakemuksen jättämisen yhteydessä kahta passivalokuvaa.[[57]](#footnote-57)

Tiedot passin ja sen hakemisen yhteydessä myönnettävien todistusten hinnoista vaihtelevat eri edustustoissa.[[58]](#footnote-58) Landinfon mukaan Somalian Brysselin edustustossa passihakemuksen jättäminen maksaa 180 € ja edustuston myöntämä kansalaisuustodistus 60 €.[[59]](#footnote-59) Berliinissä passihakemuksen jättäminen maksaa 240 €. Lasten passihakemuksen jättämisestä peritään 100 € maksu.[[60]](#footnote-60) Norjan ID-keskuksen mukaan Somalian Berliinin edustustossa passi ja sen hakemisen yhteydessä tarvittavat asiakirjat (syntymätodistus ja kansalaisuustodistus) maksavat yhteensä 240 € kun vastaava hinta Pariisiin edustustossa on 220 €. Lasten passi tarvittavine asiakirjoineen maksaa Berliinin edustustossa 100 € ja Pariisissa 110 €. Somalian Riadissa sijaitsevassa edustustossa aikuisten jättämästä passihakemus maksaa 98,50 US $ ja lapsen 55 US $.[[61]](#footnote-61) Hinta on sama Somaliassa jätetystä passihakemuksesta.[[62]](#footnote-62)

Passista perittävän maksun ohella myös passihakemuksen maksutavat voivat vaihdella eri edustustojen välillä.[[63]](#footnote-63) Landinfon Berliinin edustustosta saamien tietojen mukaan maksu voidaan suorittaa joko käteisellä hakemuksen jättöhetkellä tai tehdä tilisiirtona edustuston tilille ennen hakemuksen jättämistä.[[64]](#footnote-64) Maksusiirrosta tulee esittää kuitti passihakemuksen jättöhetkellä.[[65]](#footnote-65) Norjan ID-keskuksen helmikuussa 2018 julkaiseman selvityksen mukaan edustustot eivät kuitenkaan saa hyväksyä käteismaksua passihakemuksen jättämisestä.[[66]](#footnote-66)

Passin hakemiseen liittyvä haastattelu, hakemuslomakkeen ja mahdollisten liiteasiakirjojen toimittaminen sekä biotunnisteiden rekisteröinti tapahtuvat yleensä saman päivän aikana suurlähetystössä.[[67]](#footnote-67) Hakemuksen valmistumisen jälkeen edustuston hyväksymä passihakemus lähetetään sisällöllistä hyväksymistä ja tarkistusta varten Maahanmuutto- ja kansalaisuusviraston Mogadishussa sijaitsevaan päätoimipaikkaan. Edustustoista on yhteys viraston Mogadishussa sijaitsevan passitietokannan palvelimelle, johon kaikki passihakemukset on rekisteröity ja tallennettu digitaalisesti edustustoissa työskentelevien Maahanmuutto- ja kansalaisuusviraston virkailijoiden toimesta.[[68]](#footnote-68) Myös edustustoihin jätetyt passihakemusten fyysiset kappaleet liitteineen lähetetään diplomaattisessa kuriiripostissa Mogadishuun.[[69]](#footnote-69) Mogadishussa tarkistetaan paperihakemuksen ja passitietokannassa olevien tietojen yhdenmukaisuus ja varmistetaan edustuston virkailijoiden tekemä työ.[[70]](#footnote-70)

Kaikki passihakemukset tarkistetaan ja hyväksytään keskitetysti Mogadishussa IND:n päätoimipaikassa[[71]](#footnote-71), missä työskentelee noin parikymmentä virkailijaa.[[72]](#footnote-72) Tarkistuksen yhteydessä mm. varmistetaan, että hakemukseen edustustossa liitetyt biotunnisteet ovat tarkoituksenmukaiset ja toimivat, passin käsittelymaksu on suoritettu ja että hakemuksessa on tarvittavat liitteet.[[73]](#footnote-73) Lisäksi rikospoliisi tarkistaa hakijan osalta tiedot rikosrekisteristä sekä varmistaa, ettei hakijan biotunnisteillaan ole rekisteröityneenä toista identiteettiä ja että edustustossa tehty hakijan identiteetin verifiointiprosessi on ollut asianmukainen.[[74]](#footnote-74)

Virheelliseksi tai puutteelliseksi havaitut hakemukset hylätään. Hylkäyksen syy rekisteröidään passitietokantaan ja tieto lähetetään digitaalisesti siihen edustustoon, johon hakemus on jätetty. Myös paperihakemus liitteineen palautetaan edustustoon siltä varalta, että sitä käytetään uuden hakemuksen tekemiseen.[[75]](#footnote-75)

Passihakemuksen hyväksymisen jälkeen passit kirjoitetaan ja painetaan IND:n päätoimipaikassa Mogadishussa. Passiin merkitään myöntämispaikaksi (place of issue) se edustusto, missä passihakemus on jätetty. Passin valmistumisen jälkeen passi lähetetään diplomaattipostissa kyseiseen edustustoon hakijan noudettavaksi.[[76]](#footnote-76)

Tiedot siitä, miten valmis passi toimitetaan hakijalle, vaihtelevat eri lähteissä. Vanhempien lähteiden mukaan valmis passi tulee noutaa henkilökohtaisesti edustustosta. Noudon yhteydessä hakijan tulee esittää kuitti suoritetusta hakemusmaksusta.[[77]](#footnote-77) Uudempien tietojen mukaan henkilökohtaista käyntiä edustustossa passin noutamiseksi ei kuitenkaan tarvita. Edustustot voivat esimerkiksi lähettää valmiin passin hakijalle kirjattuna lähetyksenä postin kautta.[[78]](#footnote-78) Hakija tai hänen valtuuttamansa avustaja voi noutaa valmiin passin myös edustustosta. [[79]](#footnote-79) Avustajan ei tarvitse olla hakijan sukulainen, vaan hän voi olla ystävä, naapuri tai kuka tahansa.[[80]](#footnote-80) Passia noudettaessa tulee esittää kuitti maksetusta hakemuksesta. Lisäksi passin hakevan avustajan tulee esittää hakijan puhelinnumero, josta hakija voidaan tavoittaa ja varmistaa suullisesti, että noutaja on oikeutettu hakemaan passin hakijan puolesta.[[81]](#footnote-81)

## Onko prosessissa eroa, jos hankkii uutta passia vanhentuneen/kadonneen tilalle?

Somalian Maahanmuutto- ja kansalaisuusviraston internet-sivustolla olevat passin uusimista koskevat ohjeet ovat käytännössä samat kuin ensimmäistä passia hakiessa. Vanhentuneen tai leimoista täyttyneen passin uusimiseksi hakijan tulee toimittaa mainitut asiakirjat:

* muodollinen, hyvin kirjoitettu ja allekirjoitettu kirjallinen pyyntö, jossa tulee ilmoittaa selvästi tarve passin uusimiseksi;
* kaksi korkealaatuista passivalokuvaa;
* syntymätodistus (Birth Certificate), jonka maan ulkopuolella asuvat voivat saada edustustosta tai konsulaatista; [[82]](#footnote-82)
* ote rikosrekisteristä (Certificate of Non-Criminal Record). Ulkomailla oleskelevat voivat saada sitä vastaavan dokumentin edustustosta.[[83]](#footnote-83)

lisäksi

* jokainen passia hakeva henkilö haastatellaan. Haastattelun yhteydessä hakijan henkilötiedot varmistetaan ja käydään läpi hakemusprosessissa esillä oleva asiakirjat;
* passihakemusta jätettäessä hakijan tulee esittää kuitti maksetusta passimaksusta;
* passi voidaan uusia, kun sen voimassaoloaikaa on jäljellä vähemmän kuin 6 kuukautta. Passia ei voi uusia leimaamalla, vaan sen tilalle pitää hankkia uusi passi.[[84]](#footnote-84)

Lisäksi vanhentunut, rikkoutunut tai passileimoista täyttynyt passi tulee toimittaa passihakemuksen vastaanottavalle virkailijalle.[[85]](#footnote-85) Maahanmuutto- ja kansalaisuusviraston antamien ohjeiden mukaan myös kopio vanhasta passista riittää. Vanha passi toimii todisteena aiemmasta passin myöntämisestä.[[86]](#footnote-86)

Uuden passin hakuprosessi on pääosin sama myös siinä tapauksessa, että passi on kadonnut tai varastettu. Ainoa poikkeus edellä mainittuun prosessiin verrattuna on Somalian Maahanmuutto- ja kansalaisuusviraston ohjeiden mukaan siinä, että passinsa kadottaneen henkilön tulee tehdä poliisille ilmoitus kadonneesta passista. Poliisilta saatu dokumentti toimii todistuksena kadonneesta passista.[[87]](#footnote-87) Kadonneeksi ilmoitettu passi peruutetaan, ja siitä tehdään asianmukainen merkintä passirekisteriin.[[88]](#footnote-88)

Passinsa kadottanut voi hakea uutta passia kuukauden päästä siitä, kun hakija on ilmoittanut katoamisesta maan viranomaisille. Odotusajan tarkoituksena on mahdollistaa kadonneen passiin perusteellinen jäljittäminen. Uusi passihakemus pannaan vireille edellä mainitun ohjeen mukaisesti.[[89]](#footnote-89) Ruotsin maatietopalvelu Lifoksen hankkimien tietojen mukaan Somaliassa passinsa kadottanut henkilö voi hakea uutta passia kolme kuukautta passin katoamisen jälkeen.[[90]](#footnote-90)

## Mihin passiin tulevat henkilötiedot käytännössä perustuvat?

Somalian Maahanmuutto- ja kansalaisuusviraston mukaan passihakemukseen liitettävä syntymätodistus on keskeinen hakijan henkilöllisyyden ja syntymäajan vahvistava asiakirja. Ulkomailla asuvien passia hakevien somalialaisten osalta kyseisen asiakirjan myöntää maan edustusto tai konsulaatti. Passihakemusten jättämisen yhteydessä jokainen henkilö haastatellaan perusteellisesti, ja tarkoituksena on varmistua hakijan henkilöllisyydestä.[[91]](#footnote-91)

Ruotsin maatietopalvelu Lifoksen vuonna 2019 Somalian Brysselistä saamien tietojen mukaan edustusto ei luota mihinkään hakijan toimittamiin asiakirjoihin ilman hakijan haastattelua. Edustusto haastattelee kaikki passinhakijat varmistuakseen siitä, että hän on täydellä varmuudella Somalian kansalainen. Tämä tapahtuu esittämällä hakijalle hänen koulutustaustansa näkökulmasta soveltuvia kysymyksiä, jotka liittyvät kotiseutuun, Somalian kulttuuriin, tapoihin, ym. Haastattelun yhteydessä kiinnitetään lisäksi huomiota hakijan puhumaan murteeseen.[[92]](#footnote-92)

Haastattelua pidetään tärkeänä kansalaisuuden ja hakijan identiteetin varmistamiseksi.[[93]](#footnote-93) Haastattelun yhteydessä voidaan hyödyntää kaikkia hakijan edustustoon toimittamia henkilöllisyyden osoittavia asiakirjoja.[[94]](#footnote-94) Tällaisia voivat olla hakijan aiemmat passit, hakijan vanhempien vanhat passit, paikallisten viranomaisten ja/tai YK:n myöntämät dokumentit, jne.[[95]](#footnote-95) Haastattelussa edustuston virkailija kiinnittää huomiota hakijan kotiseutuun, perhesiteisiin ja klaaniin identiteetin varmistamiseksi.[[96]](#footnote-96) Virkailija voi myös pyytää hakijaa nimeämään mahdollisia yhteyshenkilöitä, kuten klaaninvanhimpia, johtajia, poliitikoita, muita samaan klaaniin kuuluvia henkilöitä tai perheenjäseniä, jotka voivat tarvittaessa mennä takuuseen hakijasta ja varmistaa hakijan henkilöllisyyden.[[97]](#footnote-97)

Ruotsin maatietopalvelu Lifoksen Somalian Nairobin edustustossa saamien tietojen mukaan passin hakija voi tuoda edustustoon mukanaan Somalian passin omaavan henkilön (esimerkiksi liikemiehen, poliitikon tai lakimiehen), jonka edustuston henkilökunta tuntee entuudestaan ja joka voi vahvistaa hakijan henkilötiedot. Identiteetin vahvistava henkilö voi olla myös Somaliassa. Tällaisessa tapauksessa hänen tulee mennä maan ulkoministeriöön, joka vahvistaa ja leimaa virallisesti todistajana toimivan henkilön antaman todistuksen. Todistajana toimiva henkilö vastaa siitä, että passia hakeva henkilö on se, joka sanoo olevansa. Väärien tietojen antaminen on rangaistavaa.[[98]](#footnote-98) Haastattelun ja esillä olleen asiakirjanäytön perusteella varmistuneen henkilöllisyyden perusteella hakijalle myönnetään passihakemuksen kannalta välttämätön syntymätodistus.[[99]](#footnote-99)

Lifoksen ja Landinfon selvitysten mukaan Somalian Brysselin edustusto edellyttää passia hakevalta henkilöltä oleskeluvaltion myöntämän dokumentin, josta ilmenee henkilön oleskelumaassa käyttämät henkilötiedot.[[100]](#footnote-100) Tällaisena käy oleskeluluvan ohella myös kielteinen oleskelulupapäätös, josta on nähtävillä millä henkilötiedoilla hakija on rekisteröity Euroopassa. Tarkoituksena on ennaltaehkäistä hakijoiden esiintyminen kaksoisidentiteetillä. Lifoksen saamien tietojen mukaan Somalian Brysselin edustusto kirjaa passihakemuksen samoilla tiedoilla, joilla hakija on rekisteröity. Vaikka edustustossa tiedetään, että eurooppalaisissa asiakirjoissa syntymäajaksi merkitty 1.1. tai 1.7. on todennäköisesti arvio, ei edustusto pyri tutkimaan asiaa oikean päivämäärän saamiseksi. Edustusto käyttää kokonaisuudessaan niitä tietoja, joita hakijan oleskeluvaltion viranomainen on käyttänyt myöntämässään asiakirjassa. Niitä henkilötietoja, jotka hakijan osalta on hänen sormenjälkeensä passitietokannassa linkitetty, ei voi myöhemmin muuttaa.[[101]](#footnote-101)

## Onko joitakin ryhmiä, joilla voi olla vaikeuksia passin hankinnassa? Onko esimerkiksi turvaverkottomilla naisilla samanlainen mahdollisuus hankkia itselleen ja lapsilleen henkilöllisyysasiakirjoja ilman lapsen isän apua/läsnäoloa?

Käytettävissä olevissa lähteissä ei ollut saatavilla tietoja, joiden mukaan jonkun tietyn ryhmän olisi mahdotonta saada Somalian passia.

Lähteissä ei ollut mitään viitteitä siitä, että esimerkiksi turvaverkottomilla naisilla olisi muihin maan kansalaisiin verrattuna erityisiä vaikeuksia saada itselleen ja lapsilleen henkilöllisyysasiakirjoja ilman lapsen isän apua tai läsnäoloa.

Maailmanpankin sukupuolten asemaa eri valtioissa käsittelevän tietoportaalin mukaan somalialaisilla naisilla on miesten kanssa yhtäläinen mahdollisuus hakea kansallista passia[[102]](#footnote-102), ja matkustaa miehen tavoin ulkomaille[[103]](#footnote-103).

Käytettävissä olevien tietojen mukaan lapsen passihakemusten jättämiseksi molempien vanhempien läsnäolo edustustossa ei ole välttämätön. Myöskään poissaolevan vanhemman suostumusta osoittava todistus lapsen passihakemuksen jättämiselle ei ole välttämätön.[[104]](#footnote-104) Passihakemusta jätettäessä parasta olisi, jos paikalla olisi lapsen isä, koska Somalian klaanijärjestelmä on patriarkaalinen ja lapsi kuuluu aina samaan klaaniin isänsä kanssa.[[105]](#footnote-105) Tästä huolimatta lapsen äiti voi kuitenkin yksin ja ilman isän kirjallisen suostumuksen esittämistä hakea lapselle passia. Siinä tapauksessa, että yksin lapselle passia hakevan vanhemman on tarkoitus asettua lapsen kanssa pysyvästi Somaliaan, on hänen esitettävä edustustossa poissaolevan vanhemman suostumus.[[106]](#footnote-106)

Ruotsin maatietopalvelu Lifoksen mukaan somalialaisilla etnisillä vähemmistöillä voi olla muihin somalialaisiin nähden suurempia haasteita saada kansallinen passi. Tämä johtuu siitä, että heitä voi olla vaikeampaa tunnistaa maan kansalaisiksi. Tällaisia ovat mm. bajunit.[[107]](#footnote-107) Vastaavista haasteista passin saamisen osalta on raportoinut myös Landinfo.[[108]](#footnote-108) Sen mukaan ne hakijat, jotka eivät ole etnisesti somalialaisia, joutuvat todistamaan olevansa somalialaisia saadakseen kansallisen passin. Landinfon keräämien tietojen mukaan tämän arviointi perustuu ensisijaisesti siihen, puhuuko hakija sujuvasti somalin kieltä. Etniseen vähemmistöön kuuluvien hakijoiden ”suosittelijoille” voidaan asettaa tavanomaista tiukempia kriteereitä. Hakijasta takuuseen menevä henkilö ei voi olla ”kuka tahansa”, vaan mieluiten parlamentin jäsen tai muu ”tunnettu henkilö”. Landinfon mukaan hakuprosessi passin saamiseksi ei-etnisille somalialaisille voi olla ”aikaa vievä”. Nämä haasteet koskevat erityisesti jareer- ja bajunitaustaisia hakijoita – mutta ei välttämättä benadireja.[[109]](#footnote-109)

Lifoksen haastatteleman Somalian Brysselin edustuston virkailijan mukaan bajuni-vähemmistöryhmän kuuluvat voivat todistaa kansalaisuutensa puhumalla somalin kieltä ja osoittamalla esimerkiksi, että he lähettävät rahaa Somaliassa asuville sukulaisilleen. Edustuston mukaan Brysselissä on tunnettu bajuni-yhteisö, ja jos hakija on taustaltaan bajuni pitäisi hänellä olla yhteyksiä kyseiseen yhteisöön.[[110]](#footnote-110)

Myös reer hamar -vähemmistöryhmään kuuluvien vaaleampi-ihoisten edustustossa jättämät passihakemukset voivat kiinnittää Mogadishussa sijaitsevassa Maahanmuutto- ja kansalaisuusviraston päätoimipisteessä viranomaisten huomion, mikä edellyttää tarkempaa selvittelyä. Epäselvissä tilanteissa hakija voidaan kutsua edustustoon, missä Maahanmuutto- ja kansalaisuusviraston työntekijät voivat haastatella häntä Mogadishusta käsin kansalaisuuden varmistamiseksi.[[111]](#footnote-111)

Somalian Brysselin edustuston tietojen mukaan edustoissa jätettävien passihakemusten osalta haasteita asettavat arabimaissa syntyneet ja kasvaneet lapset, joiden somalin kielen taito on olematon. Vastaava tilanne voi realisoitua myös Euroopassa syntyneiden ja kasvaneiden lasten kohdalla. Näissä tapauksissa lapset tarvitsevat edustuston mukaan jonkun, joka voi kertoa edustuston virkailijoille heidän taustoistaan. Tällaiset tilanteet ovat kuitenkin edustuston mukaan harvinaisia.[[112]](#footnote-112)

Somalian Maahanmuutto- ja kansalaisuusviraston päätoimipaikassa Mogadishussa passihakemuksen tarkistusvaiheessa käsittelyviivettä voi aiheuttaa passihakemus, jonka on jättänyt ulkomaalaisen miehen kanssa avioitunut ja avioitumisen yhteydessä miehen sukunimen ottanut somalinainen. Lifoksen haastatteleman Somalian Brysselin edustuston virkailijan mukaan edustusto on jossain tapauksessa joutunut soittamaan passihakemusta Mogadishussa tarkistaville Maahanmuutto- ja kansalaisuusviraston virkailijoille vakuuttaakseen, että hakemuksen jättänyt nainen on nimestään huolimatta Somalian kansalainen.[[113]](#footnote-113)

## Myönnetäänkö ulkomailta passia haettaessa myös muita henkilöllisyysasiakirjoja (syntymätodistukset, henkilökortit)?

Somalian passin hakemisprosessin yhteydessä edellytetään syntymätodistusta, jonka viranomaiset myöntävät hakijalle automaattisesti hakemisprosessin yhteydessä vahvistettujen henkilötietojen perusteella.[[114]](#footnote-114) Tämän seurauksena kaikilla Somalian passin 1.1.2014 jälkeen saaneilla on myös syntymätodistus. Todistukset on rekisteröity passihakemusten ohella passitietokantaan.[[115]](#footnote-115)

Passihakemusta jätettäessä on mahdollista hakea erikseen vain passia tai henkilökorttia, tai molempia, so. sama hakemus koskee molempia asiakirjoja.[[116]](#footnote-116) Prosessi molempien asiakirjojen osalta on samanlainen.[[117]](#footnote-117) Henkilökortille ei ole omaa hakemusprosessia, ja se myönnetään passin hakemisen yhteydessä.[[118]](#footnote-118) Ruotsin maatietopalvelu Lifoksen keräämien tietojen mukaan henkilökortti myönnetään aina passihakemuksen yhteydessä, minkä seurauksena kaikilla henkilökortin omaavilla somalialaisilla on myös passi.[[119]](#footnote-119) Myös Norjan ID-keskuksen mukaan henkilökortti myönnetään samassa yhteydessä passin kanssa, ja asiakirja tulee nähdä passin liitteenä.[[120]](#footnote-120)

Lapsille ei kuitenkaan myönnetä henkilökorttia samassa yhteydessä.[[121]](#footnote-121)

## Voiko Somalian passin hankinta vaatia joissakin tapauksissa matkustamista Somaliaan?

Käytettävissä olevista lähteistä ei löytynyt tietoa tilanteista, joissa kansallisen passin hankkiminen edellyttäisi matkustamista Somaliaan.

Euroopassa pysyvästi asuvat somalialaiset voivat hakea kansallista passia oleskeluvaltiosta riippumatta useasta Euroopassa sijaitsevasta Somalian edustustosta.[[122]](#footnote-122)

## Kuinka kauan passin hakuprosessi kestää?

Norjan maatietopalvelu Landinfon Somalian Berliinin edustustosta vuonna 2019 hankkimien tietojen mukaan passihakemuksen jättäminen ja siihen liittyvä haastattelu ja biometristen tunnisteiden ottaminen tehdään yleensä saman päivän aikana suurlähetystössä. Asianmukaisesti laadittu hakemus lähetetään sen jälkeen Maahanmuutto- ja kansalaisuusvirastoon Mogadishuun lopullista hyväksyntää ja myöntämistä varten.[[123]](#footnote-123)

Passihakemusten käsittelyprosessin kokonaiskestoa koskevat tiedot ovat eri lähteissä hieman toisistaan poikkeavia. Norjan ID-keskuksen mukaan ulkomailla edustustoon jätetyn tavallista passia koskevan hakemuksen käsittelyprosessi kestää n. 30 vuorokautta. Hätätapauksissa – esimerkiksi jos hakija on vakavasti sairas – hakemus voidaan käsitellä kiireellisesti. Tämä kuitenkin edellyttää aktiivista vuorovaikutusta Mogadishussa sijaitsevan Maahanmuutto- ja kansalaisuusviraston virkailijoiden kanssa. Teoriassa passi voidaan myöntää saman päivän aikana.[[124]](#footnote-124) Landinfon Somalian Berliinin edustustosta saamien tietojen mukaan Mogadishussa hyväksytty ja sieltä edustustoon lähetetty valmis passi on noudettavissa yleensä 35 vuorokauden päästä hakemuksen jättämisestä.[[125]](#footnote-125) Landinfon Somalian Brysselin edustustosta saamien tietojen mukaan valmiin passin saaminen voi kestää jopa 60 vuorokautta.[[126]](#footnote-126)

Landinfon mukaan sekä Brysselin että Berliinin lähetystöt ilmoittavat hakijalle puhelimitse, kun valmis passi on noudettavissa.[[127]](#footnote-127)

## Jos Somalian passia ei myönnetä, annetaanko siitä kirjallinen päätös? Voiko hakijalta odottaa asiakirjanäyttöä yrityksestä hankkia Somalian passi (esim. ilmoitus hakemuksen vastaanottamisesta / vireilläolosta tms.)

Käytettävissä olevien tietojen mukaan kaikki passia hakevat henkilöt haastatellaan edustustossa henkilöllisyyttä koskevien tietojen ja kansalaisuuden varmistamiseksi.[[128]](#footnote-128) Norjan maatietopalvelu Landinfon vuonna 2019 Somalian Berliinin edustustosta saamien tietojen mukaan henkilö, jonka osalta tietoja ei onnistuta varmistamaan – so. joka ei ”läpäise” haastattelua - ei voi jättää edustustossa passihakemusta. Edustustosta ei kuitenkaan ollut saatavilla tietoa siitä, kuinka paljon tällaisia tapauksia on. Landinfon laatimassa selvityksessä ei ole mainintaa siitä, onko tällaisesta päätöksestä saatavilla kirjallista dokumenttia.[[129]](#footnote-129)

Mikäli Mogadishussa sijaitsevassa Maahanmuutto- ja kansalaisuusvirastossa tehdään edustustosta lähetettyyn passihakemukseen kielteinen päätös hakemuksen puutteellisuuden vuoksi, syy siitä kirjataan passitietokantaan. Kielteisestä päätöksestä lähetetään tieto sähköisesti siihen edustustoon, jossa hakemus on jätetty. Lisäksi alkuperäinen hakemus liitteineen palautetaan edustustoon.[[130]](#footnote-130)

Käytettävissä olevien lähteiden perusteella hakijalla tulisi olla kuitti maksetusta ja edustustoon jätetystä passihakemuksesta.[[131]](#footnote-131) Passihakemusta koskeva maksu tulee olla suoritettuna ennen hakemuksen jättämistä, ja maksusta saadun kuitin esittäminen on välttämätön hakemuksen vireillepanon yhteydessä.[[132]](#footnote-132) Hakijalle jää vastaanotetun passihakemuksen alaosasta irti otettu osa tositteeksi asianmukaisesta edustustoon jätetystä maksetusta hakemuksesta.[[133]](#footnote-133) Kuitti toimii myös tositteena valmista passia noudettaessa.[[134]](#footnote-134) Edellä esitetyn perusteella passihakemuksen edustustoon jättäneellä henkilöllä tulisi olla näyttöä passihakemusmaksun jättämisestä riippumatta siitä, onko hakemukseen tehty myönteinen tai kielteinen päätös.

# Miten Somalian passia haetaan Somaliasta?

## Millainen prosessi ensimmäisen passin haku on Somaliasta?

Käytettävissä olevien lähteiden mukaan Somalian passihakemusten käsittelyä koskevat menettelytavat ovat olleet voimassa 1.1.2014 lähtien.[[135]](#footnote-135) Passin hakemiseen ja myöntämiseen liittyvä prosessi on standardisoitu ja yleisiltä periaatteiltaan siitä riippumaton, missä hakemus on jätetty.[[136]](#footnote-136)

Passihakemusten käsittelystä ja passien myöntämisestä vastaa Somalian Maahanmuutto- ja kansalaisuusvirasto.[[137]](#footnote-137) Viraston internetsivustoilla on yleiset ohjeet siitä, miten Somalian passia haetaan ja mitä se edellyttää (kts. tältä osin kysymys 1).[[138]](#footnote-138)

Passihakemusten vastaanottamisesta ja käsittelystä vastaavalla Maahanmuutto- ja kansalaisuusvirastolla on 31 passitoimistoa (application centres) eri puolilla Somaliaa kaikissa osavaltioissa - myös Somalimaassa.[[139]](#footnote-139) Passia voidaan hakea kaikkialla Somaliassa,[[140]](#footnote-140) ja prosessi passin hakemiselle on kaikissa toimistoissa samanlainen.[[141]](#footnote-141)

Eri lähteissä on hieman toisistaan poikkeavia ja / tai tosiaan täydentäviä tietoja siitä, miten hakemisprosessi etenee Somaliassa jätetyn passihakemuksen osalta ja millaisia liiteasiakirjoja sen jättämiseksi tarvitaan. Norjan ID-keskuksen keräämien tietojen mukaan hakijan tulee jättää passihakemus henkilökohtaisesti passitoimistossa.[[142]](#footnote-142) Sinne jätetyn allekirjoitetun hakemuslomakkeen ohella hakemukseen tulee liittää:

* kirjallinen allekirjoitettu pyyntö, jossa tulee ilmoittaa tarve saada uusi passi;
* 2 ICAO:n (International Civil Aviation Organization) standardien mukaisesti otettua valokuvaa;
* paikallisilta viranomaisilta hankittu syntymätodistus;
* nuhteettomuustodistus so. ote rikosrekisteristä (penal certificate);
* alaikäisten kohdalta vanhempien tuomioistuimelta hankkima vahvistus vanhemmuudesta.[[143]](#footnote-143)

Euroopan turvapaikkaviraston haastatteleman Somalia-tutkija Jutta Bakonyin mukaan hakijalla tulee lisäksi olla omilta klaaninvanhimmilta saatu suosituskirje.[[144]](#footnote-144)

Hakemuksen jättämisen yhteydessä pitää lisäksi osoittaa kuitti maksetusta hakemusmaksusta.[[145]](#footnote-145)

Lapsille myönnetään hakemuksesta oma passi. Hakemuksen jättäminen edellyttää molempien vanhempien suostumusta. Molempien läsnäolo hakemuksen jättämiseksi ei kuitenkaan ole välttämätöntä, vaan poissaolevan vanhemman osalta valtakirja passihakemuksen jättämisen hyväksymiseksi riittää. Mikäli toinen vanhemmista on kuollut, pitää tästä hakea todistus tuomioistuimelta.[[146]](#footnote-146)

Hakemuksen jättämisen yhteydessä hakija haastatellaan. Haastattelun järjestäminen edellyttää kuitenkin, että hakemuksessa ovat kaikki tarvittavat asiakirjat. Mikäli jokin vaadittu asiakirja puuttuu hakemuksesta, haastattelua ei Ruotsin maatietopalvelu Lifoksen saamien tietojen mukaan järjestetä. Hakemuksen ja siihen liittyvät asiakirjat vastaanottanut virkailija soittaa asiakirjojen tarkistamisen yhteydessä rikospoliisille ja tarkistaa, ettei passin myöntämiselle ole esteitä. Hakemuksen jättämisen yhteydessä pidettävän haastattelun aikana hakijalta kysytään nimi, ikä, miksi hän tarvitsee passia, minne hän on matkustamassa ja onko hänellä ollut aiemmin passia. Tarkoituksena on selvittää, onko hakijalla toista passia ja aikooko hän matkustaa ulkomaille hakemaan turvapaikkaa. Ne, jotka aikovat lähteä ulkomaille laittomasti, eivät Lifoksen keräämien tietojen mukaan saa passia. Hakijan haastattelu antaa luku- ja kirjoitustaidottomille mahdollisuuden todistaa, että heidän antamansa asiakirjatieto on oikea. Asiakirjojen ja hakijan ilmoittamien tietojen paikkansapitävyys tarkistetaan olemalla yhteydessä paikallisviranomaisiin, klaaninvanhimpiin ja/tai perheyhteisön vanhempiin jäseniin. Jos haastattelija varmistuu siitä, että hakija on Somalian kansalainen, prosessi etenee hakemuksen maksamiseen ja biotunnisteiden ottamiseen.[[147]](#footnote-147)

Passihakemusta varten hakijasta otetaan tarvittavat biotunnisteet, joita ovat sormenjäljet oikeasta ja vasemmasta peukalosta, kasvokuva ja allekirjoitus.[[148]](#footnote-148) Alle viisitoistavuotiaista otetaan kuitenkin vain valokuva.[[149]](#footnote-149) Järjestelmä ei hyväksy hakemusta ilman biotunnisteita. Hakemusta jätettäessä annettuja sormenjälkiä verrataan tietokannassa jo oleviin jälkiin sen tarkistamiseksi, ettei hakija ole rekisteröitynyt aiemmin.[[150]](#footnote-150) Mikäli tietokannasta ilmenee, että hakijan tunnistetiedoilla on rekisteröity toinen passi, hakemuksen käsittely pysähtyy. Jos hakijan havaitaan valehdelleen henkilötietojaan, hänet pidätetään ja häntä kuulustellaan.[[151]](#footnote-151)

Passihakemuksen jättäminen Somaliassa maksaa 98,50 US $ aikuisilla ja lapsilla 55 US $.[[152]](#footnote-152) Landinfon tietojen mukaan eri passitoimistoissa passihakemusten hinta vaihtelee jonkin verran. Mogadishussa hinnat ovat lähteen mukaan edellä mainitun suuruiset.[[153]](#footnote-153)

Hakemuksen ja sen liitteiden tarkistamisen jälkeen asiakirjat ja biotunnisteet rekisteröidään passitietokantaan, jonka palvelin sijaitsee Mogadishussa. Kantaan tallennetaan myös hakemuksen jättämisen yhteydessä edellytetty kuitti maksetusta passihakemuksesta.[[154]](#footnote-154) Ennen tallennusta varmistetaan vielä, että mitään hakemuksen kannalta tärkeää ei ole unohtunut ja etteivät tiedot ole virheellisiä tai väärin kirjoitettu.[[155]](#footnote-155)

Onnistuneesti jätetystä passihakemuksesta annetaan hakijalle kuittiz, ja hakemus lähetetään eteenpäin Maahanmuutto- ja kansalaisuusviraston päätoimipaikkaan Mogadishuun.[[156]](#footnote-156)

Passihakemuksen tarkistus, myöntäminen ja valmistaminen tapahtuvat Mogadishussa sijaitsevassa Maahanmuutto- ja kansalaisuusviraston päätoimipaikassa. Sieltä valmis passi toimitetaan siihen passitoimistoon, jossa hakemus on jätetty.[[157]](#footnote-157) Passin myöntämispaikaksi merkitään passihakemuksen jättöpaikka. Somalimaassa haettuihin passien myöntämispaikaksi merkitään tästä poiketen Mogadishu.[[158]](#footnote-158)

Norjan ID-keskuksen vuonna 2018 julkaiseman selvityksen mukaan passi tulee noutaa henkilökohtaisesti kuittia vastaan.[[159]](#footnote-159) Ruotsin maatietopalvelu Lifoksen vuonna 2018 haastatteleman Maahanmuutto- ja kansalaisuusviraston Garowen osaston johtajan mukaan passin henkilökohtainen noutaminen ei kuitenkaan ole välttämätöntä. Johtajan mukaan aikuisten pitää tavallisesti noutaa valmis passi henkilökohtaisesti, mutta sen voi noutaa myös joku muu henkilö. Tällaisissa tapauksissa viranomaiset soittavat passin hakijalle tarkistuspuhelun varmistaakseen, että passia hakeva henkilö on oikeutettu noutamaan passin hakijan puolesta. Passin noutajalla tulee kuitenkin olla kuitti, jonka hakija on saanut hakemusta jättäessään.[[160]](#footnote-160) Lapsen ei tarvitse hakea henkilökohtaisesti omaa passia. Hänen puolestaan passin voi noutaa huoltaja.[[161]](#footnote-161)

Passin luovuttamisen jälkeen Maahanmuutto- ja kansalaisuusviraston virkailija tekee asiasta merkinnän passitietokantaan.[[162]](#footnote-162)

Vuonna 2022 Somalian eri passitoimistoissa vastaanotettujen passihakemusten perusteella myönnettiin yli 95 500 tavallista passia aikuisille ja lähes 14 000 lapsille.[[163]](#footnote-163)

## Onko prosessissa eroa, jos hankkii uutta passia vanhentuneen/kadonneen tilalle?

Uuden passin hakeminen vanhentuneen/kadonneen tilanne Somaliassa noudattaa samoja periaatteita kuin vastaava prosessi ulkomaan edustustossa (kts. kysymys 1). Somalian Maahanmuutto- ja kansalaisuusviraston internet-sivustolla olevat ohjeet passin hankkimiseksi vanhentuneen[[164]](#footnote-164) ja kadonneen[[165]](#footnote-165) tilalle ovat käytännössä samat kuin ensimmäistä passia hakiessa[[166]](#footnote-166). Vanhentunut tai tuhoutunut passi tulee jättää uutta passia koskevan hakemuksen jättämisen yhteydessä viranomaiselle.[[167]](#footnote-167)

Kadotetusta passista tulee tehdä ilmoitus poliisille, joka antaa katoamisesta todistuksen.[[168]](#footnote-168) Norjan ID-keskuksen ja Landinfon keräämien tietojen mukaan ilmoitus tulee tehdä paikalliselle tuomioistuimelle, joka julkaisee aiheesta ilmoituksen paikallisessa sanomalehdessä.[[169]](#footnote-169) Somalian Maahanmuutto- ja kansalaisuusviraston mukaan passinsa kadottanut voi hakea uutta passia kuukauden kuluttua siitä, kun hakija on tehnyt ilmoituksen katoamisesta viranomaisille.[[170]](#footnote-170) Ruotsin maatietopalvelu Lifoksen hankkimien tietojen mukaan uutta passia voi hakea kolme kuukautta passin katoamisen jälkeen.[[171]](#footnote-171) Norjan ID-keskuksen tietojen mukaan odotusaika uuden passihakemuksen jättämiselle kadonneen passin tilalle on kuusi kuukautta.[[172]](#footnote-172) Maahanmuutto- ja kansalaisuusviraston mukaan uuden passihakemuksen jättämistä koskevan odotusajan tarkoituksena on mahdollistaa kadonneen passiin perusteellinen jäljittäminen.[[173]](#footnote-173)

Samaa aihetta on käsitelty myös tämän vastauksen kohdassa 1.

## Mihin passiin tulevat henkilötiedot käytännössä perustuvat?

Passiin tulevat henkilötiedot perustuvat hakijalta saatuun asiakirjanäyttöön ja hänen hakemuksen vastaanottavalle Maahanmuutto- ja kansalaisuusviraston virkailijalle antamiinsa tietoihin, joiden paikkansapitävyyden virkailijat pyrkivät verifioimaan paikallisilta viranomaisilta ja hakijan tuntevilta henkilöiltä.[[174]](#footnote-174) Samaa aihetta on käsitelty myös tämän vastauksen kohdassa 1.

## Onko joitakin ryhmiä, joilla voi olla vaikeuksia passin hankinnassa? Onko esimerkiksi turvaverkottomilla naisilla samanlainen mahdollisuus hankkia itselleen ja lapsilleen henkilöllisyysasiakirjoja ilman lapsen isän apua/läsnäoloa?

Käytettävissä olevista lähteissä ei löytynyt tietoja siitä, että jollekin erityiselle somalialaiselle ryhmälle olisi mahdotonta hankkia kansallista passia. Tavanomaista vaikeampaa se voi olla kuitenkin somalialaisille vähemmistöryhmille, joiden somalin kielen taito, nimi ja ulkonäkö voivat antaa aihetta epäillä heidän olevan etniseltä taustaltaan muita kuin somaleita.[[175]](#footnote-175) Bronwen Manbyn joulukuussa 2021 YK:n pakolaisjärjestö UNHCR:lle tekemän kansalaisuutta ja kansalaisuudettomuutta käsittelevän selvityksen mukaan Somaliassa erilaiset vähemmistöryhmät ovat merkittävän syrjinnän kohteena kaikilla elämän alueilla. Erityisiä vaikeuksia tässä suhteessa on maan sisäisesti siirtymään joutuneilla vähemmistöryhmillä. Manbyn mukaan heillä voi olla vaikeuksia saada joissain Somalian osavaltioissa henkilöllisyyttä koskevia asiakirjoja. Heillä on myös vaikeuksia saada Somalian passia.[[176]](#footnote-176)

Maailmanpankin sukupuolten asemaa eri valtioissa käsittelevän tietoportaalin mukaan somalialaisilla naisilla on miesten kanssa yhtäläinen mahdollisuus hakea kansallista passia[[177]](#footnote-177), ja matkustaa miehen tavoin ulkomaille[[178]](#footnote-178). Käytettävissä olevissa lähteissä ei ollut saatavilla tietoja siitä, että yksinäiset somalialaiset naiset eivät voisi hakea kansallista passia esimerkiksi ilman aviomiehen, isän tai muun sukuun kuuluvan miehen apua tai läsnäoloa.

Lapsille myönnetään hakemuksesta oma passi Somaliassa. Hakemuksen jättäminen edellyttää molempien vanhempien suostumusta. Molempien vanhempien läsnäolo hakemuksen jättämiseksi ei kuitenkaan ole välttämätöntä, vaan poissaolevan vanhemman osalta riittää valtakirja passihakemuksen jättämisen hyväksymiseksi. Mikäli toinen vanhemmista on kuollut, pitää tästä hakea todistus tuomioistuimelta.[[179]](#footnote-179)

## Myönnetäänkö passin hakuprosessin yhteydessä myös muita henkilöllisyysasiakirjoja?

Passihakemusta jätettäessä on mahdollista hakea erikseen vain passia tai henkilökorttia, tai molempia, so. sama hakemus koskee molempia asiakirjoja.[[180]](#footnote-180) Prosessi molempien asiakirjojen osalta on samanlainen.[[181]](#footnote-181) Henkilökortille ei ole omaa hakemusprosessia, ja se myönnetään passin hakemisen yhteydessä.[[182]](#footnote-182) Ruotsin maatietopalvelu Lifoksen keräämien tietojen mukaan henkilökortti myönnetään aina passihakemusten yhteydessä, minkä seurauksena kaikilla henkilökortin omaavilla somalialaisilla on myös passi.[[183]](#footnote-183) Myös Norjan ID-keskuksen mukaan henkilökortti myönnetään samassa yhteydessä passin kanssa, ja asiakirja tulee nähdä passin liitteenä.[[184]](#footnote-184)

Lapsille ei kuitenkaan myönnetä henkilökorttia passin hakemisen yhteydessä.[[185]](#footnote-185)

Passihakemuksen liitteeksi hakijan tulee toimittaa syntymätodistus. Ulkomailla passia haettaessa kyseisen asiakirjan voi saada samasta edustustosta, johon hakemusta ollaan jättämässä. Somaliassa syntymätodistus tulee kuitenkin itse hakea paikalliselta viranomaiselta ja jättää liitteeksi hakemukseen.[[186]](#footnote-186)

## Kuinka kauan prosessi kestää?

Käytettävissä olevien lähteiden mukaan tavallisen passin myöntäminen kestää Mogadishussa 10 päivää ja alueellisissa passitoimistoissa 10–14 päivää.[[187]](#footnote-187) Ruotsin maatietopalvelu Lifoksen keräämien tietojen mukaan passihakemuksen käsittely Mogadishussa kestää tavallisesti noin viikon. Garowessa sijaitsevassa passitoimistossa käsittely kestää 2–3 viikkoa.[[188]](#footnote-188)

Euroopan turvapaikkaviraston haastatteleman Somalia-tutkija Jutta Bakonyin mukaan Somalian passi on mahdollista hankkia ilman lahjuksia, mutta sen saaminen kestää pitkään. Lahjusten avulla passin saaminen on mahdollista saada muutamassa päivässä.[[189]](#footnote-189)

## Saako henkilö passin hakuprosessista jonkun kirjallisen asiakirjanäytön? (Todistus vireilläolosta, kielteinen päätös tms.)

Käytettävissä olevien lähteiden perusteella hakijalla tulee olla hakemusta jätettäessä kuitti maksetusta passihakemuksesta.[[190]](#footnote-190) Hakijalle jää lisäksi passihakemuksen alaosasta irti otettu osa tositteeksi asianmukaisesti viranomaisille jätetystä hakemuksesta.[[191]](#footnote-191) Passihakemuksen jättäneellä henkilöllä tulisi näin ollen olla näyttöä passihakemusmaksun jättämisestä riippumatta siitä, onko hakemukseen tehty myönteinen tai kielteinen päätös.

# Kun Somalian passia on kerran haettu ja saatu tietyillä henkilötiedoilla, onko henkilön mahdollista korjata henkilötietojaan uuteen passiin? Millainen prosessi uuden passin haku toisilla henkilötiedoilla olisi?

Ruotsin maatietopalvelu Lifoksen Somalian Brysselin edustustosta saamien tietojen mukaan niitä henkilötietoja, jotka passia hakevasta henkilöstä on alun perin linkitetty hänen antamiinsa sormenjälkiin ja jotka on tallennettu passitietokantaan, ei voi myöhemmin muuttaa. Somalialaiset nimet esimerkiksi voidaan kirjoittaa monella eri tavalla, mutta se kirjoitustapa, jolla hakijan identiteetti on määritelty ja joka on sidottu hänen antamiin sormenjälkiin ensimmäisen passihakemuksen yhteydessä, säilyy myös myöhemmissä passeissa. Kirjoitusasua ei voi muuttaa jälkikäteen.[[192]](#footnote-192)

Norjan ID-keskuksen julkaisemien selvitysten mukaan passinhakijoiden rekisteröiminen biotunnisteiden avulla keskitetysti digitaaliseen tietokantaan ”lukitsee hakijoiden henkilöllisyyden” kyseiseen järjestelmään.[[193]](#footnote-193) Passin hakeminen uusilla henkilötiedoilla on mahdotonta.[[194]](#footnote-194)

.

# Liite: Somalian passia- ja henkilökorttia koskeva hakemuskaavake[[195]](#footnote-195)



## Lähteet

Embassy of the Federal Republic of Somalia in Washington [päiväämätön]. *Passport Application*. <https://somaliembassydc.net/wp-content/uploads/2020/11/passport-application.pdf> (käyty 13.11.2024).

Embassy of Somalia in Belgium [päiväämätön]: *Contact*. <https://www.somali-embassy.be/?page_id=98> (käyty 6.11.2024).

EUAA (European Union Agency for Asylum) 02/2023. *Somalia: Security Situation*. <https://euaa.europa.eu/publications/somalia-security-situation-february-2023> (käyty 20.11.2024).

Hollannin ulkoministeriö (The Netherlands / Ministry of Foreign Affairs) 03/2019. *Country of Origin Information Report on South and Central Somalia.* Saatavilla: <https://coi.euaa.europa.eu/administration/netherlands/PLib/COISomaliaMarch2019.pdf> (käyty 4.11.2024).

ICA (Immigration and Citizenship Agency)

[päiväämätön]a. *Requirements for Obtaining an Ordinary Passport.* <https://immigration.gov.so/ordinary-passport/> (käyty 11.11.2024).

[päiväämätön]b. *Requirements for Expired/Page Run Out for Ordinary Passport*. <https://immigration.gov.so/renewing-ordinary-passport/> (käyty 11.11.2024).

[päiväämätön]c. *Requirements for a Lost Passport.* <https://immigration.gov.so/lost-passport/> (käyty 12.11.2024).

Landinfo

31.3.2022. *Somalia: Statsborgerskap. Respons.* <https://landinfo.no/wp-content/uploads/2022/03/Respons-Somalia-Statsborgerskap-31032022.pdf> (käyty 18.11.2024).

Landinfo 6.3.2020. *Temanotat: Somalia. Identitetsdokumenter, sivilregistrering og offentlig forvaltning*. <https://landinfo.no/wp-content/uploads/2020/03/Somalia-temanotat-Identitetsdokumenter-sivilregistrering-og-offentlig-forvaltning-06032020.pdf> (käyty 18.11.2024).

21.10.2019. *Somalia: Søknad om pass ved Somalias ambassade i Berlin.* <https://landinfo.no/wp-content/uploads/2019/10/Somalia-respons-S%C3%B8knad-om-pass-ved-Somalias-ambassade-i-Berlin-21102019.pdf> (käyty 6.11.2024).

21.5.2019. *Query response: Somalia: Passport application at the Somali Embassy in Brussels.* <https://landinfo.no/wp-content/uploads/2019/06/Query-response-Somalia-Passport-application-at-the-Somali-Embassy-in-Brussels-21052019-final.pdf> (käyty 6.11.2024).

Lifos 9.4.2019. *Somalia – Folkbokföring, medborgerskap och identitetshandlingar.* <https://lifos.migrationsverket.se/dokument?documentSummaryId=43039> (käyty 6.11.2024).

Manby, Bronwen 12/2021. *Citizenship and Statelessness in the Horn of Africa*. UN High Commissioner for Refugees (UNHCR). <https://www.refworld.org/reference/research/unhcr/2021/en/123981> (käyty 18.11.2024).

Norwegian ID Center

11/2023. *Norwegian recognition of the Somali passport.* <https://www.nidsenter.no/globalassets/publikasjoner/somalia_web.pdf> (käyty 5.11.2024).

02/2018. *The Somali passport and other identity documents.* <https://www.nidsenter.no/globalassets/vedlegg/uoff-vedlegg/somalia_report_2018_vev.pdf> [edellyttää kirjautumista] (käyty 6.11.2024).

Norwegian ID Center, ID database

29.11.2023. *Somalia:* *Passport, P Series (Ordinary)*. <https://www.nidsenter.no/en/services/idbasen/Africa/Somalia/Documents/Passport/E-passport-P-series/Description/> [edellyttää kirjautumista] (käyty 4.11.2024).

28.11.2022. *Somalia: National ID-card*. <https://www.nidsenter.no/en/services/idbasen/Africa/Somalia/Documents/National-ID-card/National-ID-card-from-2007/Description/> [edellyttää kirjautumista] (käyty 18.11.2024).

World Bank

[päiväämätön]a. *A woman can apply for a passport in the same way as a man*. <https://genderdata.worldbank.org/en/indicator/sg-apl-pspt-eq#idRelatedIndicators>

[päiväämätön]b. *A woman can travel outside the country in the same way as a man*. <https://genderdata.worldbank.org/en/indicator/sg-ctr-trvl-eq> (käyty 18.11.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Nykyisin virasto toimii nimellä Immigration and Citizenship Agency (ICA). (<https://immigration.gov.so/>.) [↑](#footnote-ref-1)
2. Norwegian ID Centre, ID database 29.11.2023. [↑](#footnote-ref-2)
3. Norwegian ID Centre 11/2023, s. 11; Hollannin ulkoministeriö 03/2019, s. 29 – s. 30. [↑](#footnote-ref-3)
4. Norwegian ID Centre, ID database 29.11.2023; Norwegian ID Centre 11/2023, s. 11, s. 13 ja s. 15; Hollannin ulkoministeriö 03/2019, s. 30. [↑](#footnote-ref-4)
5. Landinfo 21.5.2019, s. 1; Norwegian ID Centre 11/2023, s. 9. [↑](#footnote-ref-5)
6. Norwegian ID Centre, ID database 29.11.2023. Hollannin ulkoministeriön vuonna 2019 julkaiseman raportin mukaan kyseisenä ajankohtana passeja myönsi 27 Somalian edustustoa. (Hollannin ulkoministeriö 03/2019, s. 29.) [↑](#footnote-ref-6)
7. Norwegian ID Centre, ID database 29.11.2023. [↑](#footnote-ref-7)
8. Norwegian ID Centre, ID database 29.11.2023; Landinfo 21.10.2019, s. 1; Landinfo 6.3.2020, s. 23. [↑](#footnote-ref-8)
9. Landinfo 21.5.2019, s. 2. [↑](#footnote-ref-9)
10. Landinfo 21.10.2019, s. 1. [↑](#footnote-ref-10)
11. Norwegian ID Centre, ID database 29.11.2023. [↑](#footnote-ref-11)
12. Embassy of Somalia in Belgium [päiväämätön]. [↑](#footnote-ref-12)
13. Norwegian ID Centre 02/2018, s. 10; Hollannin ulkoministeriö 03/2019, s. 29. [↑](#footnote-ref-13)
14. Hollannin ulkoministeriö 03/2019, s. 30; Norwegian ID Centre 02/2018, s. 12. [↑](#footnote-ref-14)
15. Norwegian ID Centre, ID database 29.11.2023; Norwegian ID Centre 11/2023, s. 11. [↑](#footnote-ref-15)
16. ICA [päiväämätön]a. [↑](#footnote-ref-16)
17. ICA [päiväämätön]a. [↑](#footnote-ref-17)
18. ICA [päiväämätön]b. [↑](#footnote-ref-18)
19. ICA [päiväämätön]a. Landinfon vuonna 2020 julkaiseman selvityksen mukaan ote rikosrekisteristä edellytetään vain Somaliassa. Edustustossa asiakirjan korvaa Somalian tiedustelupalvelu NISA:n (National Intelligence and Security Agency) valtuuttaman henkilön tekemä haastattelu, jonka perusteella laadittu raportti liitetään hakemukseen. Rikosrekisteriotetta ei tarvita oleskelumaan viranomaisilta. [↑](#footnote-ref-19)
20. Hollannin ulkoministeriö 03/2019, s. 30; Norwegian ID Centre, ID database 29.11.2023; Lifos 9.4.2019, s. 32. [↑](#footnote-ref-20)
21. Hollannin ulkoministeriö 03/2019, s. 30; Norwegian ID Centre, ID database 29.11.2023; Lifos 9.4.2019, s. 32. [↑](#footnote-ref-21)
22. Norwegian ID Centre, ID database 29.11.2023; Landinfo 21.10.2019, s. 3. [↑](#footnote-ref-22)
23. Landinfo 21.10.2019, s. 3. [↑](#footnote-ref-23)
24. Lapseksi määritellään alle 15-vuotias. (Landinfo 21.10.2019, s. 3.) [↑](#footnote-ref-24)
25. Norwegian ID Centre, ID database 29.11.2023; Landinfo 21.10.2019, s. 3. [↑](#footnote-ref-25)
26. Landinfo 21.10.2019, s. 3. [↑](#footnote-ref-26)
27. Lifos 9.4.2019, s. 32 – s. 33. [↑](#footnote-ref-27)
28. Landinfo 21.10.2019, s. 3. [↑](#footnote-ref-28)
29. Lifos 9.4.2019, s. 32 – s. 33. [↑](#footnote-ref-29)
30. Norwegian ID Centre, ID database 29.11.2023. [↑](#footnote-ref-30)
31. Lifos 9.4.2019, s. 32. [↑](#footnote-ref-31)
32. Hollannin ulkoministeriö 03/2019, s. 30; Norwegian ID Centre 02/2018, s. 27. [↑](#footnote-ref-32)
33. Landinfo 6.3.2020, s. 18 ja s. 24. [↑](#footnote-ref-33)
34. Norwegian ID Centre 02/2018, s. 27; Landinfo 21.10.2019, s. 2; Landinfo 6.3.2020, s. 18. [↑](#footnote-ref-34)
35. Lifos 9.4.2019, s. 22. [↑](#footnote-ref-35)
36. Norwegian ID Centre, ID database 29.11.2023; Landinfo 21.10.2019, s. 2; Lifos 9.4.2019, s. 22; Landinfo 6.3.2020, s. 18. [↑](#footnote-ref-36)
37. Landinfo 21.10.2019, s. 2; Landinfo 6.3.2020, s. 18. [↑](#footnote-ref-37)
38. Landinfo 21.10.2019, s. 2. [↑](#footnote-ref-38)
39. Norwegian ID Centre, ID database 29.11.2023; Landinfo 21.5.2019, s. 2. [↑](#footnote-ref-39)
40. Kts. liite. [↑](#footnote-ref-40)
41. Norwegian ID Centre 02/2018, s. 11. [↑](#footnote-ref-41)
42. Norwegian ID Centre, ID database 29.11.2023. [↑](#footnote-ref-42)
43. Landinfo 21.5.2019, s. 2. [↑](#footnote-ref-43)
44. Lifos 9.4.2019, s. 32. [↑](#footnote-ref-44)
45. Landinfo 21.10.2019, s. 2. [↑](#footnote-ref-45)
46. Norwegian ID Centre 02/2018, s. 16; Norwegian ID Centre, ID database 29.11.2023; Hollannin ulkoministeriö 03/2019, s. 30. [↑](#footnote-ref-46)
47. Norwegian ID Centre 02/2018, s. 16. [↑](#footnote-ref-47)
48. Landinfo 21.5.2019, s. 2 – 3. [↑](#footnote-ref-48)
49. Hollannin ulkoministeriö 03/2019, s. 30; Norwegian ID Centre 02/2018, s. 16. [↑](#footnote-ref-49)
50. Norwegian ID Centre 02/2018, s. 16; Norwegian ID Centre, ID database 29.11.2023. [↑](#footnote-ref-50)
51. Norwegian ID Centre 02/2018, s. 16. Landinfon Somalian Berliinin edustustosta saamien tietojen mukaan passihakemukseen liittyvän haastattelun ”läpäisseille” ja siinä yhteydessä identiteettinsä onnistuneesti vahvistaneille henkilöille annetaan todistus, jonka mukaan edustusto on varmistanut hakijan henkilöllisyyden. Landinfon mukaan edustustossa myönnetyn todistuksen nimi on hieman harhaanjohtavasti ”syntymätodistus” (Geburtsurkunde). Dokumentti sisältää tiedot hakijan nimestä, syntymäpaikasta ja -ajasta, sekä isän ja äidin nimistä. (Landinfo 21.10.2019, s. 2 – s. 3.)

Lifos toteaa somalialaisia asiakirjoja koskevassa selvityksessään, että maan viranomaisten käyttämät termit henkilöllisyyttä osoittavista asiakirjoista voivat olla epätäsmällisiä ja -johdonmukaisia. Lifoksen haastattelemat Somalian hallinnon virkailijat käyttivät Lifoksen haastattelujen yhteydessä henkilöllisyyttä osoittavista asiakirjoista termejä todistus (intyg / certificate), syntymätodistus (födelsebevis / birth certificate) tai henkilöllisyystodistus (personbevis, somaliksi warqadda sugnaanta). Lifoksen mukaan oli ilmeistä, että jossain yhteyksissä termillä syntymätodistus viitattiin henkilötodistukseen. Lifoksen mukaan Somalian viranomaisten epätäsmällisyys asiakirjojen käytössä aiheuttaa väärinymmärryksiä ja virheellisiä tulkintoja. (Lifos 9.4.2019, s. 24.) [↑](#footnote-ref-51)
52. Landindo 21.5.2019, s. 2 – 3. [↑](#footnote-ref-52)
53. Norwegian ID Centre, ID database 29.11.2023. [↑](#footnote-ref-53)
54. Norwegian ID Centre, ID database 29.11.2023; Landinfo 21.10.2019, s. 3; Norwegian ID Centre 02/2018, s. 11. [↑](#footnote-ref-54)
55. Norwegian ID Centre, ID database 29.11.2023. [↑](#footnote-ref-55)
56. Landinfo 21.5.2019, s. 3. [↑](#footnote-ref-56)
57. ICA [päiväämätön]a. [↑](#footnote-ref-57)
58. Norwegian ID Centre, ID database 29.11.2023. [↑](#footnote-ref-58)
59. Landinfo 21.5.2019, s. 3. [↑](#footnote-ref-59)
60. Landinfo 21.10.2019, s. 3. [↑](#footnote-ref-60)
61. Norwegian ID Centre, ID database 29.11.2023. [↑](#footnote-ref-61)
62. Norwegian ID Centre, ID database 29.11.2023; Norwegian ID Centre 02/2018, s. 11. [↑](#footnote-ref-62)
63. Lifos 9.4.2019, s. 32. [↑](#footnote-ref-63)
64. Landinfo 21.10.2019, s. 3. [↑](#footnote-ref-64)
65. Landinfo 21.10.2019, s. 3. [↑](#footnote-ref-65)
66. Norwegian ID Centre 02/2018, s. 13. [↑](#footnote-ref-66)
67. Landinfo 21.10.2019, s. 3; Landinfo 21.5.2019, s. 3. [↑](#footnote-ref-67)
68. Norwegian ID Centre 02/2018, s. 8; Norwegian ID Centre, ID database 29.11.2023; Hollannin ulkoministeriö 03/2019, s. 30. [↑](#footnote-ref-68)
69. Norwegian ID Centre 02/2018, s. 13; Norwegian ID Centre, ID database 29.11.2023; Hollannin ulkoministeriö 03/2019, s. 30. [↑](#footnote-ref-69)
70. Hollannin ulkoministeriö 03/2019, s. 30; Norwegian ID Centre 02/2018, s. 13 – s. 14. [↑](#footnote-ref-70)
71. Norwegian ID Centre, ID database 29.11.2023; Hollannin ulkoministeriö 03/2019, s. 30. [↑](#footnote-ref-71)
72. Norwegian ID Centre 02/2018, s. 13. [↑](#footnote-ref-72)
73. Norwegian ID Centre 02/2018, s. 13 – 14. [↑](#footnote-ref-73)
74. Norwegian ID Centre 02/2018, s. 25 – s. 27. [↑](#footnote-ref-74)
75. Norwegian ID Centre, ID database 29.11.2023; Norwegian ID Centre 02/2018, s. 15. [↑](#footnote-ref-75)
76. Norwegian ID Centre, ID database 29.11.2023; Norwegian ID Centre 02/2018, s. 15. [↑](#footnote-ref-76)
77. Norwegian ID Centre 02/2018, s. 15; Hollannin ulkoministeriö 03/2019, s. 30. [↑](#footnote-ref-77)
78. Landinfo 21.10.2019, s. 3. [↑](#footnote-ref-78)
79. Norwegian ID Centre, ID database 29.11.2023; Landinfo 21.5.2019, s. 4. [↑](#footnote-ref-79)
80. Landinfo 21.5.2019, s. 4. [↑](#footnote-ref-80)
81. Landinfo 21.5.2019, s. 4. [↑](#footnote-ref-81)
82. ICA [päiväämätön]b. [↑](#footnote-ref-82)
83. Kotimaassa passin uusintahakemuksen jättävät saavat asiakirjan Somalian rikospoliisilta (Criminal Investigation Department). Sen avulla varmistetaan, ettei hakijalla ole rikollista taustaa (ICA [päiväämätön]a.) [↑](#footnote-ref-83)
84. ICA [päiväämätön]b. [↑](#footnote-ref-84)
85. Norwegian ID Centre 02/2018, s. 11 - 12; Norwegian ID Centre, ID database 29.11.2023. ICA [päiväämätön]b. [↑](#footnote-ref-85)
86. ICA [päiväämätön]b. [↑](#footnote-ref-86)
87. ICA [päiväämätön]c. [↑](#footnote-ref-87)
88. Norwegian ID Centre 02/2018, s. 11 [↑](#footnote-ref-88)
89. ICA [päiväämätön]b. [↑](#footnote-ref-89)
90. Lifos 9.4.2019. s. 31. [↑](#footnote-ref-90)
91. ICA [päiväämätön]a; ICA [päiväämätön]b; ICA [päiväämätön]c. [↑](#footnote-ref-91)
92. Lifos 9.4.2019, s. 22. [↑](#footnote-ref-92)
93. Norwegian ID Centre, ID database 29.11.2023; Landinfo 21.10.2019, s. 2. [↑](#footnote-ref-93)
94. Landinfo 21.10.2019, s. 2. [↑](#footnote-ref-94)
95. Norwegian ID Centre 02/2018, s. 23. [↑](#footnote-ref-95)
96. Norwegian ID Centre 02/2018, s. 23. [↑](#footnote-ref-96)
97. Landinfo 21.10.2019, s. 2; Lifos 9.4.2019, s. 28. [↑](#footnote-ref-97)
98. Lifos 9.4.2019, s. 21. [↑](#footnote-ref-98)
99. Norwegian ID Centre 02/2018, s. 12. [↑](#footnote-ref-99)
100. Lifos 9.4.2019, s. 22; Landinfo 21.5.2019, s. 2. Landinfon Somalian Berliinin edustustosta saamien tietojen mukaan kyseinen edustusto ei edellytä passia hakevalta henkilöltä vastaavaa dokumenttia. (Landinfo 21.10.2019, s. 2.) [↑](#footnote-ref-100)
101. Lifos 9.4.2019, s. 22 - 23. [↑](#footnote-ref-101)
102. World Bank [päiväämätön]a. [↑](#footnote-ref-102)
103. World Bank [päiväämätön]b. [↑](#footnote-ref-103)
104. Norwegian ID Centre, ID database 29.11.2023; Landinfo 21.10.2019, s. 3. [↑](#footnote-ref-104)
105. Landinfo 21.10.2019, s. 3. [↑](#footnote-ref-105)
106. Lifos 9.4.2019, s. 32. [↑](#footnote-ref-106)
107. Lifos 9.4.2019, s. 22. [↑](#footnote-ref-107)
108. Landinfo 31.3.2022, s. 5. [↑](#footnote-ref-108)
109. Landinfo 31.3.2022, s. 5; Landinfo 6.3.2020, s. 12. [↑](#footnote-ref-109)
110. Lifos 9.4.2019, s. 22. [↑](#footnote-ref-110)
111. Lifos 9.4.2019, s. 23. [↑](#footnote-ref-111)
112. Lifos 9.4.2019, s. 22. [↑](#footnote-ref-112)
113. Lifos 9.4.2019, s. 23. [↑](#footnote-ref-113)
114. ICA [päiväämätön]a; Norwegian ID Centre 02/2018. s. 12 ja s. 16; Norwegian ID Centre, ID database 29.11.2023. [↑](#footnote-ref-114)
115. Norwegian ID Centre 02/2018. s. 16 – s. 17. [↑](#footnote-ref-115)
116. Landinfo 6.3.2020, s. 28; Lifos 9.4.2019, s. 25. Passihakemuskaavakkeessa on vaihtoehto valinnalle (kts. liite). [↑](#footnote-ref-116)
117. Landinfo 6.3.2020, s. 28; Norwegian ID Centre, ID database 28.11.2022. [↑](#footnote-ref-117)
118. Norwegian ID Center 02/2018, s. 15 – 16; Lifos 9.4.2024, s. 25. [↑](#footnote-ref-118)
119. Lifos 9.4.2019, s. 25. [↑](#footnote-ref-119)
120. Norwegian ID Centre, ID database 28.11.2022. [↑](#footnote-ref-120)
121. Lifos 9.4.2019, s. 25. [↑](#footnote-ref-121)
122. Norwegian ID Centre, ID database 29.11.2023; Landinfo 21.10.2019, s. 1. [↑](#footnote-ref-122)
123. Landinfo 21.10.2019, s. 3. [↑](#footnote-ref-123)
124. Norwegian ID Centre, ID database 29.11.2023. [↑](#footnote-ref-124)
125. Landinfo 21.10.2019, s. 3. [↑](#footnote-ref-125)
126. Landinfo 21.5.2019, s. 4. [↑](#footnote-ref-126)
127. Landinfo 21.10.2019, s. 3; Landinfo 21.5.2019, s. 4. [↑](#footnote-ref-127)
128. Norwegian ID Centre, ID database 29.11.2023; Norwegian ID Center 02/2018, s. 12; Landinfo 21.10.2019, s. 2; Landinfo 21.5.2019, s. 3; ICA [päiväämätön]a. [↑](#footnote-ref-128)
129. Landinfo 21.10.2019, s. 2. [↑](#footnote-ref-129)
130. Norwegian ID Center 02/2018, s. 15. [↑](#footnote-ref-130)
131. Norwegian ID Center 02/2018, s. 11 ja s. 15; Norwegian ID Centre, ID database 29.11.2023; Landinfo 21.5.2019, s. 4. [↑](#footnote-ref-131)
132. ICA [päiväämätön]a. [↑](#footnote-ref-132)
133. Norwegian ID Centre 02/2018, s. 11. Kts. liitteenä oleva hakemuskaavake. Kaavakkeen alaosa on irrotettavissa kuitiksi. [↑](#footnote-ref-133)
134. Norwegian ID Center 02/2018, s. 15; Norwegian ID Centre, ID database 29.11.2023; Landinfo 21.5.2019, s. 4. [↑](#footnote-ref-134)
135. Norwegian ID Centre 02/2018, s. 10; Hollannin ulkoministeriö 03/2019, s. 30. [↑](#footnote-ref-135)
136. Norwegian ID Centre 11/2023, s. 11; Hollannin ulkoministeriö 03/2019, s. 30. [↑](#footnote-ref-136)
137. Norwegian ID Centre, ID database 29.11.2023: Lifos 9.4.2019, s. 26. [↑](#footnote-ref-137)
138. ICA [päiväämätön]a. [↑](#footnote-ref-138)
139. Norwegian ID Centre, ID database 29.11.2023. [↑](#footnote-ref-139)
140. Norwegian ID Centre 02/2018, s. 10. [↑](#footnote-ref-140)
141. Norwegian ID Centre 02/2018, s. 10. Norwegian ID Centre, ID database 29.11.2023. [↑](#footnote-ref-141)
142. Norwegian ID Centre, ID database 29.11.2023; Norwegian ID Center 02/2018, s. 10. [↑](#footnote-ref-142)
143. Norwegian ID Centre, ID database 29.11.2023. [↑](#footnote-ref-143)
144. EUAA 02/2023, s. 52 – s. 53. [↑](#footnote-ref-144)
145. Landinfo 6.3.2020, s. 25. [↑](#footnote-ref-145)
146. Lifos 9.4.2024, s. 30; Landinfo 6.3.2020, s. 24. [↑](#footnote-ref-146)
147. Lifos 9.4.2024, s. 27 – s. 28. [↑](#footnote-ref-147)
148. Norwegian ID Centre, ID database 29.11.2023: Norwegian ID Center 02/2018, s. 11. [↑](#footnote-ref-148)
149. Lifos 9.4.2024, s. 30; Norwegian ID Centre, ID database 29.11.2023: Norwegian ID Center 02/2018, s. 11. [↑](#footnote-ref-149)
150. Norwegian ID Centre, ID database 29.11.2023: Norwegian ID Center 02/2018, s. 11. [↑](#footnote-ref-150)
151. Lifos 9.4.2024, s. 29. [↑](#footnote-ref-151)
152. Norwegian ID Centre, ID database 29.11.2023; Norwegian ID Centre 02/2018, s. 11. [↑](#footnote-ref-152)
153. Landinfo 6.3.2020, s. 25. [↑](#footnote-ref-153)
154. Norwegian ID Centre, ID database 29.11.2023; Norwegian ID Center 02/2018, s. 10 – s. 12; Lifos 9.4.2024, s. 29. [↑](#footnote-ref-154)
155. Lifos 9.4.2024, s. 29. [↑](#footnote-ref-155)
156. Landinfo 6.3.2020, s. 26. [↑](#footnote-ref-156)
157. Norwegian ID Centre, ID database 29.11.2023; Norwegian ID Center 02/2018, s. 11; Lifos 9.4.2024, s. 29. [↑](#footnote-ref-157)
158. Norwegian ID Centre, ID database 29.11.2023; Norwegian ID Center 11/2023, s. 14. [↑](#footnote-ref-158)
159. Norwegian ID Center 02/2018, s. 14. [↑](#footnote-ref-159)
160. Lifos 9.4.2024, s. 29. [↑](#footnote-ref-160)
161. Norwegian ID Center 02/2018, s. 14; Lifos 9.4.2019, s. 30. [↑](#footnote-ref-161)
162. Norwegian ID Center 02/2018, s. 14. [↑](#footnote-ref-162)
163. Norwegian ID Centre, ID database 29.11.2023. [↑](#footnote-ref-163)
164. ICA [päiväämätön]b. [↑](#footnote-ref-164)
165. ICA [päiväämätön]c. [↑](#footnote-ref-165)
166. ICA [päiväämätön]a. [↑](#footnote-ref-166)
167. ICA [päiväämätön]b; Landinfo 6.3.2020, s. 27. Maahanmuutto- ja kansalaisuusviraston internet-sivustolla olevien ohjeiden mukaan kopio vanhasta passista riittää. (ICA [päiväämätön]b.) [↑](#footnote-ref-167)
168. ICA [päiväämätön]c. [↑](#footnote-ref-168)
169. Norwegian ID Centre, ID database 29.11.2023; Landinfo 6.3.2020, s. 27. [↑](#footnote-ref-169)
170. ICA [päiväämätön]c. [↑](#footnote-ref-170)
171. Lifos 9.4.2019. s. 31. [↑](#footnote-ref-171)
172. Norwegian ID Centre, ID database 29.11.2023. [↑](#footnote-ref-172)
173. ICA [päiväämätön]c. [↑](#footnote-ref-173)
174. ICA [päiväämätön]a; Norwegian ID Center 02/2018, s. 27; Norwegian ID Centre, ID database 29.11.2023. [↑](#footnote-ref-174)
175. Manby 12/2021, s. 58; Landinfo 31.3.2022, s. 5; Landinfo 6.3.2020, s. 12. [↑](#footnote-ref-175)
176. Manby 12/2021, s. 58. [↑](#footnote-ref-176)
177. World Bank [päiväämätön]a. [↑](#footnote-ref-177)
178. World Bank [päiväämätön]b. [↑](#footnote-ref-178)
179. Lifos 9.4.2024, s. 30; Landinfo 6.3.2020, s. 24. [↑](#footnote-ref-179)
180. Landinfo 6.3.2020, s. 28; Lifos 9.4.2019, s. 25. Passihakemuskaavakkeessa on vaihtoehto valinnalle (kts. liite). [↑](#footnote-ref-180)
181. Landinfo 6.3.2020, s. 28; Norwegian ID Centre, ID database 28.11.2022. [↑](#footnote-ref-181)
182. Norwegian ID Center 02/2018, s. 15 – 16; Lifos 9.4.2024, s. 25. [↑](#footnote-ref-182)
183. Lifos 9.4.2019, s. 25. [↑](#footnote-ref-183)
184. Norwegian ID Centre, ID database 28.11.2022. [↑](#footnote-ref-184)
185. Lifos 9.4.2019, s. 25. [↑](#footnote-ref-185)
186. ICA [päiväämätön]a; Norwegian ID Centre, ID database 29.11.2023; Norwegian ID Center 02/2018, s. 10; Landinfo 6.3.2020, s. 24. [↑](#footnote-ref-186)
187. Norwegian ID Centre, ID database 29.11.2023; Norwegian ID Center 02/2018, s. 14; Landinfo 6.3.2020, s. 27. [↑](#footnote-ref-187)
188. Lifos 9.4.2019, s. 29. [↑](#footnote-ref-188)
189. EUAA 02/2023, s. 54. [↑](#footnote-ref-189)
190. ICA [päiväämätön]a; Norwegian ID Center 02/2018, s. 11 ja s. 15; Landinfo 6.3.2020, s. 25. [↑](#footnote-ref-190)
191. Norwegian ID Centre 02/2018, s. 11. Landinfo 6.3.2020, s. 26. Kts. liitteenä oleva hakemuskaavake, jonka alaosassa on irrotettavissa oleva osa. [↑](#footnote-ref-191)
192. Lifos 9.4.2019, s. 23. [↑](#footnote-ref-192)
193. Norwegian ID Center 02/2018, s. 28; Norwegian ID Center 11/2023, s. 9. [↑](#footnote-ref-193)
194. Norwegian ID Center 02/2018, s. 28. [↑](#footnote-ref-194)
195. Embassy of the Federal Republic of Somalia in Washington [päiväämätön] [↑](#footnote-ref-195)